“กสิกรไทย” คาดกรอบ SET สัปดาห์หน้า 1,550-1,600 จุด แนะติดตามงบ Q3-เงินเฟ้อสหรัฐ
“บล.กสิกรไทย” วางกรอบ SET สัปดาห์หน้า 1,550-1,600 จุด แนะจับตาผลประกอบการงวดไตรมาส 3/65 ของบจ. ทิศทางฟันด์โฟลว์ และเงินเฟ้อสหรัฐ
“บล.กสิกรไทย” วางกรอบ SET สัปดาห์หน้า 1,550-1,600 จุด แนะจับตาผลประกอบการงวดไตรมาส 3/65 ของบจ. ทิศทางฟันด์โฟลว์ และเงินเฟ้อสหรัฐ
8 ต.ค. 2565

บริษัทหลักทรัพย์ กสิกรไทย จำกัด ระบุว่า ดัชนีหุ้นไทยสัปดาห์ถัดไป (10-14 ต.ค.) มีแนวรับที่ 1,565 และ 1,550 จุด ขณะที่แนวต้านอยู่ที่ 1,590 และ 1,600 จุด ตามลำดับ จากในวันศุกร์ (7 ต.ค.) ดัชนี SET ปิดที่ระดับ 1,579.66 จุด โดยปัจจัยสำคัญที่ต้องติดตาม ได้แก่ ทิศทางเงินทุนต่างชาติ รวมถึงการทยอยประกาศผลประกอบการงวดไตรมาส 3/65 ของบจ.
ส่วนข้อมูลเศรษฐกิจสหรัฐฯ ที่สำคัญ ได้แก่ ดัชนีราคาผู้ผลิต ดัชนีราคาผู้บริโภค และยอดค้าปลีกเดือนก.ย. รวมถึงบันทึกการประชุมของธนาคารกลางสหรัฐ (เฟด) ในวันที่ 20-21 ก.ย. ขณะที่ปัจจัยต่างประเทศอื่นๆ ได้แก่ ผลผลิตภาคอุตสาหกรรมเดือนส.ค. ของยูโรโซน รวมถึงข้อมูลเศรษฐกิจเดือนก.ย. ของจีน อาทิ ดัชนีราคาผู้ผลิต และดัชนีราคาผู้บริโภค
ทั้งนี้ ในสัปดาห์ที่ผ่านมา SET Index ร่วงลงแรงช่วงต้นสัปดาห์ตามแรงขายของกลุ่มนักลงทุนสถาบันท่ามกลางความกังวลต่อสัญญาณคุมเข้มของธนาคารกลางสหรัฐ (เฟด) และข่าวเกี่ยวกับสถาบันการเงินรายใหญ่แห่งหนึ่งของสวิตเซอร์แลนด์
อย่างไรก็ดี ตลาดหุ้นไทยทยอยปรับตัวขึ้นในเวลาต่อมาตามทิศทางตลาดหุ้นต่างประเทศ ประกอบกับตัวเลขเงินเฟ้อเดือนก.ย.ของไทยชะลอตัวลง นอกจากนี้มีแรงซื้อคืนหุ้นบิ๊กแคปหลายกลุ่ม โดยเฉพาะเทคโนโลยี และแบงก์ ส่วนหุ้นกลุ่มพลังงานมีอานิสงส์เพิ่มเติมจากการปรับลดกำลังการผลิตของโอเปกพลัส ก่อนกลับมาร่วงลงอีกครั้งช่วงปลายสัปดาห์ก่อนการรายงานตัวเลขตลาดแรงงานสหรัฐฯ และผลประกอบการไตรมาส 3/65 ของบริษัทจดทะเบียนในตลาดหลักทรัพย์ไทย